《夏旱》
宋代·孔平仲

元丰四年夏六月，旱风扬尘日流血。高田已白低田乾，陂池行流井泉竭。

多稼如云欲成就，天胡不仁忍断绝。雷声隆隆电摇帜，雨竟无成空混热。

如闻大河决北方，目极千里波涛黄。我愿蛟龙卷此水，洒落东南救焦死。

又闻戎泸方用兵，战流甲马穿云行。安得疏江拥三峡，馀波末流灌百城。

分支引派入南亩，尽使枯槁得复生。志大心劳竟何补，仰视云汉高溟溟。

吾徒禄食固可饱，更愿眼前无饿莩。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。